Sucevenii dornici să se bucure de soare și de apă, fără a fi nevoie să se deplaseze până la mare, au la dispoziție, începând de joi, 23 mai, Ștrandul Municipal Suceava, care a fost deschis.
Anunțul a fost făcut de viceprimarul Lucian Harșovschi, care anterior a precizat că ștrandul este pregătit pentru a fi deschis, încă din 15 mai, doar că se mai așteaptă până când sunt și condiții meteo prielnice.
„Vă așteptăm cu drag să vă bucurați de soare, apă și momente de relaxare alături de familie și prieteni. Vă dorim o vară minunată!”, au transmis reprezentanții Ștrandului Sucevei, inaugurat anul trecut, după ce a fost refăcut complet, cu noi bazine, echipamente și instalații, inclusiv sisteme de încălzire a apei, atât cu energie solară, cât și cu gaz metan, atunci când este nevoie.
Programul de funcționare este de marți până duminică, între orele 09:00 și 20:00.
Tarifele de acces sunt următoarele:
Adulți - 23 lei;
Pensionari - 11 lei;
Elevi/Studenți - 11 lei;
Copii între 5-14 ani - 6 lei.
Persoanele cu dizabilități au gratuitate.
Regulamentul de funcționare a ștrandului este afișat în incinta acestuia, printre prevederi fiind și cea referitoare la capacitatea maximă admisă în incintă, care este de 700 de persoane.